**Ministarstvo znanosti i obrazovanja**

**NACRT PRIJEDLOGA ZAKONA O PRESTANKU VAŽENJA ZAKONA O NACIONALNOJ ZAKLADI ZA POTPORU UČENIČKOM I STUDENTSKOM STANDARDU,**

**S KONAČNIM PRIJEDLOGOM ZAKONA**

**Zagreb, listopad 2018.**

# I. USTAVNA OSNOVA ZA DONOŠENJE ZAKONA

Ustavna osnova za donošenje ovoga zakona sadržana je u članku 2. stavku 4. podstavku 1. Ustava Republike Hrvatske (Narodne novine, br. 85/2010 – pročišćeni tekst i 5/2014 – Odluka Ustavnog suda Republike Hrvatske).

# II. OCJENA STANJA I OSNOVNA PITANJA KOJA SE UREĐUJU PREDLOŽENIM ZAKONOM TE POSLJEDICE KOJE ĆE PROISTEĆI DONOŠENJEM ZAKONA

Nacionalna zaklada za potporu učeničkom i studentskom standardu osnovana je Zakonom o nacionalnoj zakladi za potporu učeničkom i studentskom standardu (Narodne novine, broj: 111/2007). Zaklada je osnovana sa svrhom pružanja potpore i podizanja razine učeničkog i studentskog standarda, što posebice podrazumijeva isplatu državnih stipendija, nagrada nadarenim učenicima i studentima te financiranje posebnih programa koji pridonosi podizanju razine životnog i kulturnog standarda učenika i studenata.

Analizom postojećeg stanja utvrđeno je kako dolazi do preklapanja u poslovima Zaklade i Ministarstva znanosti i obrazovanja. Zaklada dodjeljuje godišnje oko 400 stipendija za koje se sredstva osiguravaju u državnom proračunu, a Ministarstvo dodjeljuje 13.400 stipendija te je utvrđeno kako bi preuzimanje nadležnosti Zaklade od strane Ministarstva pridonijelo učinkovitosti sustava.

Nacionalnim programom reformi 2018. kao jedna od aktivnosti provedbe Mjere 1.3.3. Racionalizacija sustava pravnih osoba s javnim ovlastima agencijskog tipa predviđena je Mjera 1.3.3.2. Izmjena normativnog okvira – zakona koji uređuju osnivanje i djelokrug agencija.

Zaključkom Vlade Republike Hrvatske o prihvaćanju Prijedloga smanjenja broja agencija, zavoda, fondova, instituta, zaklada, trgovačkih društava i drugih pravnih osoba s javnim ovlastima, KLASA: 022-03/18-07/355, URBROJ: 50301-25/06-18-2 od 2. kolovoza 2018. godine predviđeno je ukidanje Nacionalne zaklade za potporu učeničkom i studentskom standardu na način da poslove iz njezine nadležnosti preuzima Ministarstvo znanosti i obrazovanja.

S obzirom da je predmetna Nacionalna zaklada osnovana, uređena te ista djeluje u skladu sa Zakonom o Nacionalnoj zakladi za potporu učeničkom i studentskom standardu, s ciljem ukidanja iste zaklade, navedeni Zakon potrebno je staviti izvan snage donošenjem Zakona o prestanku važenja Zakona o Nacionalnoj zakladi za potporu učeničkom i studentskom standardu.

# III. OCJENA SREDSTAVA POTREBNIH ZA PROVOĐENJE ZAKONA

Za provedbu Zakona nije potrebno osigurati dodatna financijska sredstva. Ministarstvo je u Državnom proračunu za 2018. godinu i projekcijama za 2019. i 2020. godinu (Narodne novine, broj: 124/2017) u okviru Razdjela 080 - Ministarstvo znanosti i obrazovanja na aktivnostima A621184 - Nacionalna zaklada za potporu učeničkog i studentskog standarda i A679066 - potpore romskim studijima i studentima Romima, planiralo je sredstva u iznosu od 4.140.000 kn za razdoblje 2018. - 2020. godine za provedbu Natječaja koje provodi Zaklada. Sukladno članku 3. Zakona Ministarstvo preuzima poslove Zaklade te će se financijska sredstva raspodijeliti kako bi se osigurala daljnja učinkovitija provedba natječaja odnosno stipendiranja. Poslove provedbe predloženog Zakona provode postojeći zaposlenici Ministarstva za koje su sredstva za rad osigurana na redovnoj aktivnosti A577000 - Administracija i upravljanje.

# IV. PRIJEDLOG ZA DONOŠENJE ZAKONA PO HITNOME POSTUPKU

Sukladno članku 204. Poslovnika Hrvatskoga sabora (Narodne novine, broj: 81/2013, 69/2017 i 29/2018) predloženo je da se ovaj zakon donese po hitnom postupku kako bi se s ciljem provedbe Nacionalnog programa reformi 2018., a sukladno Zaključku Vlade Republike Hrvatske o prihvaćanju Prijedloga smanjenja broja agencija, zavoda, fondova, instituta, zaklada, trgovačkih društava i drugih pravnih osoba s javnim ovlastima, KLASA: 022-03/18-07/355, URBROJ: 50301-25/06-18-2 od 2. kolovoza 2018. godine, omogućilo predviđeno ukidanje Nacionalne zaklade za potporu učeničkom i studentskom standardu čije bi poslove preuzelo Ministarstvo znanosti i obrazovanja.

**KONAČNI PRIJEDLOG ZAKONA O PRESTANKU VAŽENJA ZAKONA O NACIONALNOJ ZAKLADI ZA POTPORU UČENIČKOM I STUDENTSKOM STANDARDU**

# Članak 1.

 Danom stupanja na snagu ovoga Zakona prestaje važiti Zakon o Nacionalnoj zakladi za potporu učeničkom i studentskom standardu (Narodne novine, br. 111/2007).

# Članak 2.

 Danom stupanja na snagu ovoga Zakona Nacionalna zaklada za potporu učeničkom i studentskom standardu prestaje s radom.

# Članak 3.

 Ministarstvo nadležno za obrazovanje, danom stupanja na snagu ovoga Zakona, preuzima poslove Nacionalne zaklade za potporu učeničkom i studentskom standardu.

# Članak 4.

 (1) Ministarstvo nadležno za obrazovanje preuzima imovinu, opremu, sredstva za rad, prava i obveze, pismohranu, drugu dokumentaciju i radnike Nacionalne zaklade za potporu učeničkom i studentskom standardu danom stupanja na snagu ovoga Zakona.

 (2) Do donošenja rješenja o rasporedu državnog službenika odnosno do sklapanja novog ugovora o radu namještenika, radnici iz stavka 1. ovoga članka nastavljaju obavljati poslove sukladno dosadašnjim ugovorima o radu i zadržavaju sva prava iz radnog odnosa sukladno sklopljenim ugovorima o radu.

 (3) Preuzetim radnicima iz stavka 1. ovog članka koji neće biti raspoređeni otkazat će se radni odnos sukladno općim propisima o radu.

# Članak 5.

 Ministarstvo nadležno za obrazovanje će u roku od 60 dana od dana stupanja na snagu Pravilnika o unutarnjem redu iz članka 7. stavka 2. ovoga Zakona, radnike zatečene na preuzetim poslovima Nacionalne zaklade za potporu učeničkom i studentskom standardu rasporediti na nova radna mjesta za koja ispunjavaju uvjete sukladno Pravilniku o unutarnjem redu.

# Članak 6.

 (1) Predsjednik Upravnog odbora Nacionalne zaklade za potporu učeničkom i studentskom standardu podnijet će prijedlog za brisanje Nacionalne zaklade za potporu učeničkom i studentskom standardu iz Zakladnog upisnika u roku od osam dana od dana stupanja na snagu ovoga Zakona.

 (2) Danom brisanja Nacionalne zaklade za potporu učeničkom i studentskom standardu iz Zakladnog upisnika prestaje mandat predsjedniku, zamjenicima predsjednika i članovima Upravnog odbora Nacionalne zaklade za potporu učeničkom i studentskom standardu.

 (3) Danom brisanja Nacionalne zaklade za potporu učeničkom i studentskom standardu iz Zakladnog upisnika Donatorska skupština prestaje s radom.

# Članak 7.

 (1) Vlada Republike Hrvatske će u roku od 60 dana od dana stupanja na snagu ovoga Zakona uskladiti Uredbu o unutarnjem ustrojstvu Ministarstva znanosti i obrazovanja(Narodne novine, br. 86/2017) s odredbama ovoga Zakona.

 (2) Ministar nadležan za obrazovanje će u roku od 30 dana od dana stupanja na snagu Uredbe iz stavka 1. ovoga članka uskladiti Pravilnik o unutarnjem redu s odredbama Uredbe iz stavka 1. ovoga članka.

# Članak 8.

 Ovaj Zakon stupa na snagu osmoga dana od dana objave u Narodnim novinama.

# OBRAZLOŽENJE

**Uz članak 1.**

Člankom se navodi da danom stupanja na snagu Zakona prestaje važiti Zakon o Nacionalnoj zakladi za potporu učeničkom i studentskom standardu (Narodne novine, br. 111/2007).

**Uz članak 2.**

Vezano uz članak 1., u članku 2. je utvrđen dan prestanka rada Nacionalne zaklade za potporu učeničkom i studentskom standardu.

**Uz članak 3.**

Kao posljedica stavljanja van snage Zakona o Nacionalnoj zakladi za potporu učeničkom i studentskom standardu, odnosno prestanka rada Nacionalne zaklade za potporu učeničkom i studentskom standardu, u članku 3. se propisuje da poslove Nacionalne zaklade za potporu učeničkom i studentskom standardu preuzima Ministarstvo nadležno za obrazovanje.

**Uz članak 4.**

Uređuje se preuzimanje imovine, opreme, sredstava za rad, prava i obveza, pismohrane i druge dokumentaciju te radnika Nacionalne zaklade za potporu učeničkom i studentskom standardu od strane Ministarstva nadležnoga za obrazovanje. Predmetnim člankom uređuje se

i status radnika Nacionalne zaklade za potporu učeničkom i studentskom standardu do donošenja rješenja o rasporedu državnog službenika odnosno do sklapanja novog ugovora o radu namještenika na način da isti radnici nastavljaju obavljati poslove sukladno dosadašnjim ugovorima o radu i zadržavaju sva prava iz radnog odnosa sukladno sklopljenim ugovorima o radu. Također, predmetnim se člankom propisuje da će se preuzetim radnicima koji neće biti raspoređeni otkazati radni odnos sukladno općim propisima o radu.

**Uz članak 5.**

Navedenim člankom propisano je da će Ministarstvo nadležno za obrazovanje u roku od 60 dana od dana stupanja na snagu Pravilnika o unutarnjem redu iz članka 7. stavka 2. ovoga Zakona, radnike zatečene na preuzetim poslovima Nacionalne zaklade za potporu učeničkom i studentskom standardu rasporediti na nova radna mjesta za koja ispunjavaju uvjete sukladno Pravilniku o unutarnjem redu.

**Uz članak 6.**

Predmetnim člankom propisuje se obveza predsjednika Upravnog odbora Nacionalne zaklade za potporu učeničkom i studentskom standardu na podnošenje prijedloga za brisanje Nacionalne zaklade za potporu učeničkom i studentskom standardu iz Zakladnog upisnika te se uređuje status predsjednika i članova Upravnog odbora Nacionalne zaklade za potporu učeničkom i studentskom standardu, kao i prestanak rada Donatorske skupštine.

**Uz članak 7.**

Ovim člankom utvrđeno je da će Vlada Republike Hrvatske u roku od 60 dana od dana stupanja na snagu ovoga Zakona uskladiti Uredbu o unutarnjem ustrojstvu Ministarstva znanosti i obrazovanja(Narodne novine, br. 86/2017) s odredbama Zakona te da će ministar nadležan za obrazovanje u roku od 30 dana od dana stupanja na snagu predmetne Uredbe uskladiti Pravilnik o unutarnjem redu s odredbama Uredbe.

**Uz članak 8.**

Propisuje stupanje Zakona na snagu.